“Такія школы беларусістыкі ўпершыню пачалі праводзіцца яшчэ ў 90-я гады, — адзначае Людміла Сяргееўна. — Потым быў доўгі перапынак, пасля якога было вырашана аднавіць гэты праект на базе РІВШ. Для нас было прынцыпова, каб такая школа з’явілася менавіта ў Мінску, бо ў іншых краінах падобныя праекты існуюць даўно. Ужо другі год да нас прыязджаюць натхнёныя маладыя людзі, якіх цікавяць беларуская мова, гісторыя і культура. Што да культурнай праграмы, мы стараліся зрабіць яе нестандартнай, хацелі паказаць замежным гасцям тое, што любім і чым ганарымся, імкнуліся зрабіць праект атмасферным. Наша мэта — каб госці, паехаўшы дадому, ведалі, што ў Беларусі адметная гісторыя і шчырыя людзі”.